Supermetrics

Supermetrics on suomalainen markkinointiteknologiaan keskittynyt ohjemistoyritys. Yhtiön kehittämällä työkalulla kerätään, seurataan ja analysoidaan eri alustoilla tapahtuvaan verkkomarkkinointiin liittyviä tietoja. Supermetricsin asiakkaina on esimerkiksi kansainvälisesti toimivia mainos-, media- ja kuluttajatuotekonserneja.
Historia.
2010–2019.
Idea Supermetricsin ensimmäiseen tuotteeseen syntyi, kun Mikael Thuneberg työskenteli Sulakkeella ja analysoi Sulakkeen asiakkaiden markkinoinnin toimivuutta Habbo Hotel -virtuaalimaailmassa. Etsiessään tiedonhaun automatisoivaa työkalua hän törmäsi Google-foorumilla ilmoitukseen, jossa Google kysyi, osaisiko joku koodata työkalun, joka yhdistäisi Google Analyticsin ja Microsoft Excelin. Thuneberg onnistui, jakoi ratkaisunsa internetissä ja sai kiitokseksi luvatun Googlen t-paidan ja maininnan Google Analyticsin blogissa. Sovelluksen saama näkyvyys toi niin paljon kansainvälistä kysyntää, että hän jätti vuonna 2010 työnsä ja perusti toiminimiyrityksen. Hän kehitti työkalua, joka keräsi markkinointidataa esimerkiksi sosiaalisesta mediasta Exceliin tai Googlen palveluihin. Tehtyään töitä osa-aikaisesti myös muualla kolmen vuoden ajan hän teki yrityksestään osakeyhtiön ja otti käyttöön nimen Supermetrics.
Vuonna 2015 Google pyysi Thunebergin apua uuden tuotteensa datankeruuta hoitavan lisäosan kehittämiseen, jolloin hän palkkasi yhtiöön ensimmäisen työntekijän. Kuukausittainen liikevaihto oli tuolloin yli 30 000 euroa. Seuraavana vuonna yhtiöllä oli noin 4000 asiakasta, kolmannes niistä Yhdysvalloista. Asiakkaiden joukossa oli esimerkiksi BBC, Dyson ja Rovio.
Yhtiö teki ensimmäisen rahoituskierroksensa marraskuussa 2017 Slushin kautta. Suomalainen Open Ocean -pääomasijoitusyhtiö sijoitti 3,5 miljoonaa euroa Supermetricsiin, joka toimi Googlen kumppanina Data Studio -tuotteessa. Seuraavana vuonna yhtiö perusti ensimmäisen myyntitiiminsä. Siihen asti yhtiön tuotteita oli myyty vain itsepalveluun perustuvalla mallilla internetissä. Tiimiin rekrytoitiin vuodessa yli kymmenen myyjää.
Tammikuussa 2019 yhtiö aloitti yhteistyön Microsoftin kanssa PowerBI-raportointituotteen tiimoilta. Keväällä Supermetrics loi yhdessä Googlen kanssa BigQuery-datapankille koodittoman datawarehouse-työkalun. Yhtiö avasi toimistot Liettuassa ja Yhdysvalloissa. Liettuaan laajennettiin, sillä Suomessa oli pula yhtiön tarvitsemista koodaajista. Yhtiön osakkaina aloittivat yhdysvaltalainen Pharus NY sekä Lars Björk, joka oli toiminut pitkään Qlikin toimitusjohtajana, ja Nielsenin tuotejohtaja Andrew Somosi. Yhtiöllä oli lähes 50 työntekijää. Sen liikevaihto kasvoi vuodesta 2017 vuoteen 2019 noin 770 prosenttia, 13,6 miljoonaan euroon.
2020–.
Alkuvuonna 2020 Supermetrics palkkasi ensimmäisen talousjohtajansa. Keväällä yhtiö alkoi neuvotella rahoituskierroksesta, jossa yhtiön arvoksi määriteltiin noin 250 miljoonaa euroa. Yhteensä 40 miljoonan euron sijoitukset saatiin Highland Europe -rahastolta, Ilkka Paanaselta ja Institutional Venture Partnersilta. Highland Europe oli sijoittanut aiemmin Woltiin ja Smartlyyn, IVP muun muassa Supercelliin, Aiveniin, Netflixiin, Slackiin ja Twitteriin. Supermetricsin liikevaihto oli noin 23 miljoonaa euroa ja voitto yli 8 miljoonaa euroa. Suomalaiset analyytikot ovat pitäneet yrityksen kasvua poikkeuksellisen kannattavana. Yhtiö oli kaksinkertaistanut työntekijämääränsä useana vuonna. Syksyllä 2020 sillä oli 115 työntekijää, loppuvuonna 2021 noin 200 työntekijää Suomessa, Liettuassa ja Yhdysvalloissa. Yhtiön työntekijöillä oli yhteensä yli 30 eri kansallisuutta. 
Tammikuussa 2022 Supermetricsillä oli yli 17 000 asiakasta. Yhtiö avasi toimiston Dubliniin. Vuonna 2020 tehdyn yrityskaupan myötä Google muutti Google Data Studion Looker Studioksi. Uuteen Looker Studioon yhdistettiin Data Studion ja Lookerin teknologioiden lisäksi tekoälyyn ja koneoppimiseen liittyviä teknologioita. Kesällä yhtiö huomasi, että sen tuotteiden kysyntä alkoi hiipua. Alalle oli tullut monia kilpailevia yrityksiä ja osa asiakkaista vaihtoi palveluntarjoajaa. Thuneberg analysoi tilannetta ja mietti yrityksen uudistamista ja omaa rooliaan siinä.
Tammikuussa 2023 Supermetrics otti käyttöön kahden toimitusjohtajan mallin. Thunebergin rinnalle nostettiin Anssi Rusi, joka oli toiminut muun muassa Startup-säätiön hallituksessa ja johtajana Smartlyssä. Yhtiö nosti panostustaan tuotekehitykseen. 
Tammikuussa 2024 Thuneberg siirtyi yhtiön hallituksen puheenjohtajaksi ja yhtiön strategiaa muutettiin Rusin johdolla. Yritys alkoi suunnitella tuotevalikoiman laajentamista tekoälypohjaiseksi markkinoinnin hallinnan alustaksi esimerkiksi yrityskauppojen kautta. Muutos edellytti yhtiön tuotteiden ja markkina-aseman uudelleen rakentamista, mutta myös johtoryhmän uudistamista.
Kesäkuussa 2025 Supermetrics osti hollantilaisen Relay42-ohjelmistoyhtiön. Sen kehittämää markkinoinnin kohdentamisen työkalua käyttävät esimerkiksi Air France, KLM ja Levi Strauss &amp; Co. . Alusta vie eri lähteistä kerätyt tiedot yhteen asiakasprofiiliin. Yhtiöt aikoivat tarjota asiakkailleen syksyyn mennessä uusia tekoälyagenttien ohjaamia työnkulkuja, joissa analysoidaan dataa, tehdään sen mukaisia johtopäätöksiä ja kehitetään personoituja asiakaspolkuja.
Organisaatio.
Vuonna 2024 Supermetricsillä oli yli 360 työntekijää. He edustivat yhteensä yli 40 eri kansallisuutta. Yhtiöllä on toimistot Dublinissa, Helsingissä, Singaporessa ja Vilnassa. 
Thuneberg omistaa enemmistön yhtiön osakkeista. 
Supermetrics toimii yhtenä HubSpotin tärkeimmistä kumppaneista ja on Googlen tärkein kumppani Looker Studio (aiemmin Google Data Studio) -tuotteessa. Aiemmin se on toiminut Googlen pääasiallisena tiedonsiirtokumppanina kolmessa muussa työkalussa.
Tuotteet.
Supermetrics tuottaa brändeille ja markkinointitoimistoille suunnattuja markkinointidataa käsitteleviä ja analysoivia työkaluja, joilla voi seurata markkinointiprosessia. Markkinointidata voidaan yhdistää esimerkiksi Microsoftin Exceliin, Looker Studioon, Microsoft Power BI:hin, Google Sheetsiin tai Googlen BigQuery-datavarastoon. Tietoja voidaan tuoda esimerkiksi X:stä, Facebookista, LinkedInistä, YouTubesta, Redditistä, HubSpotista, Salesforcesta tai Shopify-verkkokaupasta. Koneoppimisen toiminnot analysoivat, millaiset kuvat ja tekstit ovat toimineet parhaiten.
Supermetricsin ensimmäiset tuotteet olivat edullisia itsepalvelutuotteita, joita yritysten markkinointivastaavat saattoivat ottaa itse käyttöön. Vuodesta 2020 lähtien isommille yrityksille alettiin tarjota niille suunniteltuja tuotteita, jotka on mahdollista yhdistää yrityksen omiin tietojärjestelmiin. Työkalujen hinnoittelu perustuu kuukausimaksuihin.
Markkinat.
Vuonna 2020 arvioitiin, että Supermetricsin työkalujen avulla analysoitiin yli kymmentä prosenttia koko maailman digimarkkinoinnista. Noin puolet yhtiön asiakkaista oli markkinointitoimistoja. Vuonna 2025 yhtiön palveluita käytti noin 200 000 organisaatiota 120 maassa. Sen tunnetuimpia asiakkaita olivat Canon, Dyson, HubSpot, LinkedIn, Nestlé, Pfizer ja Volvo Suomesssa esimerkiksi Fortum, Neste, Posti, Sanoma ja S-ryhmä.